Corupția politică este o boală care omoară mii de români în fiecare an. Îi omoară pentru că banii care ar trebui cheltuiți pentru sistemul de sănătate sunt furați și ajung în conturile politicienilor și ale partidelor politice. Costul corupției politice se vede zilnic în sistemul nostru educațional, aflat într-un accelerat proces de degradare, în trenurile învechite și în sistemul de autostrăzi inexistent.

Fiecare 50.000 de euro care sunt furați de la bugetul de stat reprezintă o viață pierdută din cauza unei boli tratabile sau viitorul unui copil care este sacrificat din cauza unei educații precare. Am văzut prea mulți români murind din cauză că statul nu își permite să le ofere medicamente de bază în lupta împotriva cancerului.

Ofensiva românească anticorupție, condusă de remarcabili procurori, judecători și agenți de informație, suscită atenția întregii lumi deoarece corupția este recunoscută în prezent ca fiind cea mai mare problemă care privește drepturile omului. Dacă nu ar exista corupția politică, am pune capăt foametei, am învăța fiecare copil să citească și am oferi servicii medicale de bază fiecărui cetățean.

Nu sunt surprins de faptul că România este lider în combaterea corupției. Nimeni nu urăște corupția mai mult decât cetățenii români.